S-673/2012

Mál þetta, sem þingfest var 28. september sl. og dómtekið sama dag, er höfðað með ákæru lögreglustjórans á höfuðborgarsvæðinu, dagsettri 21. ágúst 2012, á hendur X, kt. 000000-0000, Hafnarfirði.

„Fyrir eftirtalin hegningarlagabrot í Hafnarfirði árið 2012 nema annað sé tekið fram, með því að hafa:

1. Föstudaginn 11. nóvember 2011, fyrir utan verslunarmiðstöðina Fjörðinn, kýlt A nokkrum höggum í andlitið þar til hann féll í jörðina og þá sparkað nokkrum spörkum í höfuð A og stappað í nokkur skipti á höfðinu og sparkað einu sparki í klof hans með þeim afleiðingum að hann hlaut bólgur vinstra megin á andlitinu og glóðarauga.

M. 007-2011-67132

Telst þetta varða við 217. gr. almennra hegningarlaga nr. 19/1940, sbr. 11. gr. laga nr. 20/1981 og 111 gr. laga nr. 82/1998.

2. Þriðjudaginn 5. apríl, brotist inn í söluturninn C, með því að brjóta rúðu og farið inn í söluturninn og stolið þaðan sígarettum.

M. 007-2012-18887

Telst þetta varða við 244. gr. almennra hegningarlaga nr. 19/1940.

3. Föstudaginn 13. apríl í E kýlt B einu hnefahöggi í andlitið, með þeim afleiðingum að hann hlaut marblett og grunnt hrufl á hægra gagnauga.

M. 007-2012-20459

Telst þetta varða við 217. gr. almennra hegningarlaga nr. 19/1940, sbr. 11. gr. laga nr. 20/1981 og 111 gr. laga nr. 82/1998.

4. Mánudaginn 16. apríl í C kýlt B í hálsinn, hnakkann og í brjóstkassann, með þeim afleiðingum að hann hlaut yfirborðsáverka á höfði og mar á fingri.

M. 007-2012-020459

Telst þetta varða við 217. gr. almennra hegningarlaga nr. 19/1940, sbr. 11. gr. laga nr. 20/1981 og 111 gr. laga nr. 82/1998.

5. Miðvikudaginn 9. maí í Hagkaup Smáralind, stolið 330 ml dós af Coke, Hagkaups hafrafitness köku, Boss Bottled night ilmvatni og Hugo just different ilmvatni samtals að verðmæti 14.736 kr.

M. 007-2012-026035

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði kom fyrir dóminn við þingfestingu málsins og játaði sök. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða, sem óskaði ekki eftir skipuðum verjanda, hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Kvaðst hann hafa verið á meðferðarheimilinu N síðustu fjóra mánuði og hefði gengið vel. Kvaðst ákærði sjá eftir brotum sínum en hann hafi enga afsökun fyrir háttsemi sinni. Játning ákærða er í samræmi við önnur gögn málsins og verður hann því sakfelldur fyrir brot sín. Háttsemin er í ákæru réttilega færð til refsiákvæðis.

Í áverkavottorði, sem liggur frammi í gögnum málsins vegna ákæruliðar 3, segir að við skoðun megi sjá marblett og grunnt hrufl á hægra gagnauga og sé marið um 3 x 3 cm á stærð. Vegna ákæruliðar 4, kemur fram í áverkavottorði að brotaþoli kvarti um verki í höfði og víðs vegar um bol án þess þó að geta bent á einn ákveðinn stað en hafi getað bent á smáhrufl yfir PIP-lið dorsalt á IV. fingri vinstri handar en það sé einungis minni háttar sárhrufl.

Við ákvörðun refsingar verður að líta til þess að ákærði játaði brot sín greiðlega fyrir lögreglu og fyrir dóminum. Þá hefur hann verið í meðferð á meðferðarheimili síðastliðna fjóra mánuði og verður þar þangað til hann flytur til G 18. október nk. Samkvæmt sakavottorði hefur ákærða ekki verið gerð refsing áður. Ákærði var fimmtán ára og sakhæfur þegar hann framdi ofangreind brot. Þá kemur fram að faðir ákærða sé látinn og móðir búi erlendis og séu amma og afi hans forráðamenn ákærða. Þá upplýsti ákærði fyrir dóminum að hann ætlaði að meðferð lokinni að flytja til móður sinnar og hefja nýtt líf. Með hliðsjón af aldri ákærða, því að hann játaði brot sitt greiðlega og virðist nú hafa fastara land undir fótum en áður, þykir rétt að fresta ákvörðun refsingar skilorðsbundið og þykir skilorðstíminn hæfilega ákveðinn tvö ár eins og segir nánar í dómsorði.

Að þessum niðurstöðum fengnum og með vísan til 218. gr. laga nr. 88/2008 verður ákærði dæmdur til að greiða allan sakarkostnað sem hlaust af máli þessu sem er samkvæmt yfirliti, vegna tveggja læknisvottorða, samtals 64.800 krónur.

Mál þetta sótti H-kvk-nf S-kvk-nf P-kvk-nf fulltrúi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákvörðun refsingar, X, kt. 000000-0000, er frestað og skal hún falla niður að liðnum tveimur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði allan sakarkostnað, 64.800 krónur.

Á-kvk-nf G-kvk-nf.